open-index/open-wikipedia-markdown huggingface dataset:
Audrius Klišonis

**Audrius Klišonis** (g. 1964 m. gegužės 15 d. Rokiškyje) – provizorius, Lietuvos politinis veikėjas.

## Biografija

1971–1982 m. mokėsi Rokiškio E. Tičkaus vidurinėje mokykloje. 1987 m. baigė Kauno medicinos instituto Farmacijos fakultetą. 1987–1992 m. Plungės rajono Alsėdžių vaistinės vedėjas, 1992 m. įsteigė individualią farmacijos įmonę „Inesa“.

1989–1990 m. Plungės rajono Liaudies deputatų tarybos deputatas, 1990–1995 m. Plungės rajono tarybos deputatas, 1997–2000 m. ir 2004–2023 m. Plungės rajono savivaldybės tarybos narys. 2000 m. Plungės rajono savivaldybės valdybos narys. 2010–2014 m. LR sveikatos apsaugos ministro pavaduotojas. Nuo 2014 m. Plungės rajono savivaldybės meras.

2000–2004 m. Seimo narys, 2000–2001 m. Lietuvos Respublikos Seimo delegacijos Baltijos Asamblėjoje vadovas, vėliau pavaduotojas.

1992–2003 m. Lietuvos liberalų sąjungos narys, LLS Plungės skyriaus pirmininkas, Etikos komisijos narys, tarybos narys. 2003–2014 m. Liberalų ir centro sąjungos narys, sąjungos valdybos ir tarybos narys. Nuo 2014 m. Lietuvos Respublikos liberalų sąjūdžio narys, nuo 2017 m. – Plungės skyriaus pirmininkas.

Plungės Rotary klubo, žurnalistų ir buriuotojų klubo „Marinus“, Plungės verslininkų klubo narys, Plungės krepšinio sporto klubo „Žemaitukai“ prezidentas. 2000–2002 m. Lietuvos dziudo federacijos prezidentas..

Žmona Inesa. Sūnus Vytautas. Dukra Jomantė.

Moka rusų, vokiečių kalbas.

## Šaltiniai
Gintautas Kniukšta

**Gintautas Kniukšta** (g. 1960 m. spalio 25 d. Rudaičiuose, Klaipėdos rajonas) – agronomas, žurnalistas, teisininkas, Lietuvos politinis bei visuomenės veikėjas.

## Biografija
1975 m. baigė Klaipėdos rajono Lapių aštuonmetę mokyklą. 1979 m. baigė Rietavo žemės ūkio technikumą ir įgijo agronomo specialybę. 1985 m. baigė Vilniaus valstybinį pedagoginį institutą, specialybė: biologija ir žemės ūkio pagrindai. 2003 m. baigė Lietuvos teisės universitetą ir įgijo teisės magistro kvalifikacinį laipsnį. Lietuvos žemės ūkio akademijoje studijavo agronomiją. Žemės ūkio, kaimo plėtros, prekybos klausimais stažavo Jungtinėse Amerikos Valstijose.

Nuo 1979 m. dirbo agronomu, vėliau laikraščio „Tiesa“ Žemės ūkio skyriaus vedėjas, atsakingasis sekretorius, Vyriausybės atstovo spaudai konsultantas, Lietuvos laisvosios rinkos instituto ryšių su visuomene grupės vadovas, laikraščio „Ūkininko patarėjas“ korespondentas Vilniuje, laikraščio „Klaipėda“ politikos apžvalgininkas.

1998 m. vienas Naujosios sąjungos (socialliberalų) steigėjų, tarybos ir prezidiumo narys, laikraščio „Naujoji politika“ redakcinės kolegijos narys. 2000–2004 m. Seimo narys, Naujosios sąjungos (socialliberalų) frakcijos narys. 2001 m. Kaimo reikalų komiteto pirmininkas, Europos reikalų komiteto, Verslo ir užimtumo komisijos narys.

2002 m. Lietuvos Respublikos Prezidento Valdo Adamkaus apdovanotas Atminimo ženklu už asmeninį indėlį plėtojant Lietuvos transatlantinius ryšius. Tarptautinės informatizacijos akademijos narys korespondentas. Lietuvos žurnalistų sąjungos narys.

2017 m. pradėjo leisti savaitraštį „ŠIANDIEN“, yra šio savaitraščio, žiniasklaidos ir naujienų portalo *www.siandien.info* vyriausiasis redaktorius. Nuo 2017 m. „Sąjūdžio už Lietuvos miškus“ pirmininkas. TV laidos „Sengirė“ rengėjas ir vedėjas.

2020 m. kartu su bendraminčiais – ūkininkais, mokslininkais įkūrė įstaigą „Žemaitijos inovacijų centras“.

Vaikai Martynas, Izabelė-Gerda.

## Bibliografija
* Dešimt metų šalia politikos ir politikoje. – Vilnius: Atkula, 2004. – 288 p. – ISBN 9955-505-24-9

## Šaltiniai
Vytautas Lapėnas

**Vytautas Lapėnas** (1958 m. sausio 11 d. Kyburiai, Pasvalio raj. – 2008 m. sausio 14 d. Rojūnai, Panevėžio raj.) – aviatorius, ekonomistas, Lietuvos politinis bei visuomenės veikėjas.

## Biografija
1976 m. baigė Pasvalio Petro Vileišio vidurinę mokyklą. 1980 m. įstojo ir 1985 m. baigė Vilniaus inžinerinį statybos institutą, įgijo autotransporto ekonomisto specialybę.

Aktyviai sportavo, Lietuvos ir Tarybų Sąjungos akrobatinio skraidymo rinktinių narys, Lietuvos, 1985 m. TSRS, 1989 m. Europos akrobatinio skraidymo čempionas. 1985–1989 m. Vilniaus S. Dariaus ir S. Girėno aeroklubo lakūnas instruktorius. 1992–2000 m. treniravo Ispanijos nacionalinę akrobatinio skraidymo komandą. 2000 m. iki išrinkimo į Seimą savo įkurtos viešosios įstaigos „Vytauto Lapėno skraidymo mokykla“ Panevėžio rajone Paįstrio oro uoste pirmininkas. 2000–2004 m. Seimo narys. 2002 m. Lietuvos akrobatinio skraidymo komandos treneris.

Nuo 1999 m. Lietuvos liberalų sąjungos narys. 2002 m. Liberalų demokratų partijos narys. 2000 m. kovo – gruodžio mėn. Panevėžio miesto savivaldybės tarybos narys, Etikos komisijos pirmininkas. Panevėžio miesto savivaldybės tarybos nariu buvo išrinktas ir 2003 m., bet mandato atsisakė.

Visuomeninis Lietuvos akrobatinio skraidymo rinktinės narys, Lietuvos akrobatinio skraidymo federacijos tarybos narys. Apdovanotas Dariaus ir Girėno medaliu. Mokėjo rusų, ispanų kalbas. Žmona Asta Lapėnienė, karo gydytoja, vaikai Rūta ir Vytautas.

Žuvo pilotuodamas malūnsparnį Rojūnų aerodrome, Panevėžio rajone.

## Nuorodos
Panevėžio aeroklubas
Arminas Lydeka

**Arminas Lydeka** (g. 1968 m. vasario 21 d. Alytuje) – politologas, protokolo ir etiketo žinovas, Lietuvos politinis bei visuomenės veikėjas.

## Biografija
1975–1980 m. mokėsi Naujosios Akmenės 2-ojoje vidurinėje mokykloje, 1986 m. aukso medaliu baigė Molėtų 2-ąją vidurinę mokyklą. 1992–1994 m. dirbo LR ambasados Rusijos Federacijoje I sekretoriumi-konsulu. 1993 m. derybų konsuliniais klausimais tarp Lietuvos ir Rusijos delegacijos narys. 1993 m. su pagyrimu baigė Maskvos valstybinio M. Lomonosovo universiteto Socialinių mokslų fakultetą ir įgijo tarptautinių santykių politologo specialybę. 1994 m. šio universiteto Tarptautinių santykių katedroje įgijo magistro laipsnį. 1994 m. stažavo Orhuso universitete (Danija), 1995 m. Londono universitete (JK), 1997 m. Amsterdamo universitete (Nyderlandai).

1994–1995 m. Lietuvos pramonininkų konfederacijos tarptautinių ryšių direktorius. UAB „Alternatas“ direktoriaus pavaduotojas. 1994–2003 m. Vilniaus universiteto Tarptautinio verslo mokyklos, Tarptautinių santykių ir politikos mokslų instituto, Komunikacijos fakulteto dėstytojas. Skaitė paskaitas apie tarnybinį etiketą, diplomatinį protokolą, užsienio politiką, diplomatijos organizavimą. 1994–2004 m. Viešojo administravimo instituto, Finansų ministerijos mokymo centro, Kultūros darbuotojų tobulinimosi centro, Vadybos sprendimų centro dėstytojas konsultantas. 2013–2014 m. Seimo kontrolierių įstaigos Žmogaus teisių biuro vadovas, 2017–2020 m. – šios įstaigos Žmogaus teisių vyriausiasis konsultantas.

Nuo 1994 m. diplomatinio protokolo ir tarnybinio etiketo ekspertas konsultantas, Lietuvos politologų asociacijos narys. Žmona Brigita Olga, duktė Armintė (g. 1998).

## Politinė veikla
2000–2012 m., 2014–2016 m. ir nuo 2020 m. Seimo narys. 2001–2003 m. ir 2006–2012 m. Žmogaus teisių komiteto pirmininko pavaduotojas. 2003–2004 m. Seimo stebėtojų delegacijos Europos Parlamente pirmininko pavaduotojas. 2004 m. gegužės-birželio mėn. Europos Parlamento narys (paskirtas Seimo).

Nuo 1998 m. Lietuvos liberalų sąjungos narys, 1998–1999 m. šios sąjungos Valdybos narys. 2003–2010 m. Liberalų ir centro sąjungos, nuo 2010 m. Lietuvos Respublikos liberalų sąjūdžio narys.

## Bibliografija
* Protokolo pagrindai kiekvienam, siekiančiam… / dail. Vita Naumavičienė. – Vilnius: Eugrimas, 1999. – 343 p.: iliustr. – ISBN 9986-752-59-0 ; 2-asis leidimas – 2000 m., 3-asis leidimas – 2002 m.
* Etiketas kiekvienam. – Vilnius: Eugrimas, 2004. – 119 p.: iliustr. – ISBN 9955-501-71-5
* Etiketas kiekvienam. – 3-asis leidimas. – Vilnius: Eugrimas, 2008. – 198 p.: iliustr. – ISBN 978-9955-790-19-8
* Etiketas kiekvienam (garso įrašas): sutrumpinta knygos versija. – Vilnius: Garso įrašų studija „Muzikos Fabrikas“, 2008.
* Protokolas: elgesio taisyklės. – Vilnius: Eugrimas, 2009. – 518 p.: iliustr. – ISBN 978-9955-790-48-8

## Šaltiniai
Pereinamoji reakcija

‎
**Pereinamoji reakcija** – viena iš ląstelinio kvėpavimo reakcijų, vykstanti mitochondrijų matrikse. Taip pavadinta dėl to, kad sujungia glikolizės ir Krebso ciklo reakcijas. Šios reakcijos metu piruvatas (C_3 H_4 O_3) paverčiamas į du anglies atomus turinčią acetilo grupę, kuri prijungiama prie kofermento A (CoA). Susidaręs junginys vadinamas acetil-CoA. Be to, išsiskiria anglies dioksidas. Pereinamosios reakcijos metu iš piruvato elektronus paima dehidrogenazė, kurios kofermentas yra NAD^+. Kad suskiltų visi iš vienos gliukozės molekulės susidarę produktai, reakcija turi vykti du kartus. Acetil-CoA toliau dalyvauja Krebso ciklo reakcijose, o NADH neša daug energijos turinčius elektronus į elektronų pernašos sistemą. Pereinamoji reakcija gali būti aprašoma taip:

*Piruvatas + CoA + NAD<sup>+</sup> ⇒ Acetil-CoA + CO<sub>2</sub> + NADH*
Algimantas Matulevičius

**Algimantas Matulevičius** (1948 m. sausio 19 d. Prienuose – 2024 m. spalio 31 d.) – Lietuvos ekonomistas, politinis bei visuomenės veikėjas.

## Biografija
Mokėsi Šilavoto, Mačiūnų, Liudvinavo, Laurų mokyklose. 1965 m. baigė Vilniaus politechnikumą ir įgijo technologo specialybę, 1974 m. – Vilniaus valstybinio universiteto Pramonės ekonomikos fakultetą ir įgijo ekonomisto specialybę.

1964–1967 m. Vilniaus grąžtų gamyklos šaltkalvis, inžinierius-technikas. 1967–1969 m. tarnavo sovietinėje armijoje.

1974–1981 m. LLKJS Vilniaus miesto skyriaus Centro komiteto I sekretorius. 1981–1991 m. gamybinio susivienijimo „Neringa“ generalinis direktorius. 1987 m. apgynė ekonomikos mokslų kandidato (daktaro) disertaciją. SSKP Vilniaus miesto CK biuro narys, Lietuvos komunistų partijai atsiskyrus nuo Maskvos, tapo LKP CK nariu.

1991 m. Lietuvos biržos komiteto pirmininko pavaduotojas. 1991–1992 m. bendros Lietuvos ir Vokietijos įmonės „Broner“ valdybos pirmininkas. 1992–1993 m. ministras be portfelio savivaldybių reikalams penktojoje Vyriausybėje. 1993 m. Lietuvos Respublikos Ministro Pirmininko kanceliarijos vadovas. 1993–2000 m. UAB „Algarvė“ valdybos pirmininkas, UAB „Žalgiris-Atlantic“ direktorius.

2000–2008 m. Seimo narys, 2006–2008 m. Nacionalinio saugumo ir gynybos komiteto pirmininkas. Nuo 2009 m. UAB „Mano inovacija“ vadovas.

Iki 1990 m. SSKP narys, 1999–2002 m. Lietuvos liberalų sąjungos narys, nuo 2008 m. Pilietinės demokratijos partijos pirmininkas. 2010 m. įsteigė visuomeninį judėjimą – Tautos ateities forumą.

Vienas iš Nacionalinio susivienijimo „Už Lietuvą Lietuvoje“ kūrėjų. Tarptautinės intelektualinės nuosavybės apsaugos asociacijos Lietuvos skyriaus viceprezidentas. 1990–1993 m. ėjo Lietuvos pramonininkų asociacijos (nuo 1993 m. kovo reorganizuota į Lietuvos pramonininkų konfederaciją) prezidento pareigas, vėliau šios konfederacijos garbės prezidentas.

## Šeima
Brolis Vytautas Matulevičius (g. 1952 m.). Žmona Gražina, sūnūs Tomas, Giedrius.

## Bibliografija
* Valstybės valdymo užkulisiai: politiko komentarai. – Vilnius: Algarvė, 2008. – 446 p. – ISBN 978-9955-871-08-8

## Šaltiniai
Masumi Itou

**Masumi Itou** (pseudonimas – **Hikaru Nanase**, g. gegužės 21 d.) – japonų dainininkė, kompozitorė iš Ibaraki prefektūros Japonijoje.

Ito sukūrė daug muzikos kūrinių anime filmams ir yra grupės „Oranges & Lemons“ bei „Heart of Air“ narė.

## Masumi Ito darbai
Masumi Ito yra kompozitorė šiems anime:
* Zettai Shounen
* Noein
* Chrno Crusade
* Angel Sanctuary
* Galaxy Angel

Taip pat didžioji dalis anime filme Azumanga Daioh skambančios muzikos yra sukurta Masumi Itou.

## Nuorodos
* Masumi Itou oficiali svetainė 
* Visi Hikaru Nanase darbai
Eligijus Masiulis

**Eligijus Masiulis** (g. 1974 m. spalio 15 d. Klaipėdoje) – Lietuvos politikas, Klaipėdos miesto savivaldos politikas, visuomenės veikėjas, politologas.

## Biografija

1992 m. baigė Klaipėdos Smeltės vidurinę mokyklą. 1993 m. įstojo į Klaipėdos universitetą, 1999 m. baigė magistro studijas ir įgijo politologo specialybę. 1994 m. – pirmasis Klaipėdos universiteto studentų sąjungos prezidentas.

1998–2000 m. Klaipėdos miesto savivaldybės mero Eugenijaus Gentvilo patarėjas. 1997–1998 m. ir 2000–2002 m. Klaipėdos miesto savivaldybės tarybos narys, Švietimo, kultūros ir sporto komiteto pirmininkas.

2000–2016 m. Seimo narys. 2008–2012 m. Susisiekimo ministras.

2005–2006 m. Seimo Liberalų frakcijos seniūno pavaduotojas, 2006–2016 m. – Liberalų sąjūdžio frakcijos seniūnas.

Nuo 2016 m. UAB „Versanus“ savininkas ir vadovas.

1996–2003 m. Lietuvos liberalų sąjungos, 2003–2005 m. – Lietuvos liberalų ir centro sąjungos narys. 1996–1998 m. Klaipėdos liberalaus jaunimo organizacijos pirmininkas. Nuo 1998 m. Lietuvos liberalų sąjungos Klaipėdos skyriaus pirmininkas, 2001–2003 m. šios sąjungos Valdybos narys, Lietuvos liberalaus jaunimo organizacijos narys. 2006–2008 m. Lietuvos Respublikos liberalų sąjūdžio pirmininko pavaduotojas, 2008–2016 m. – pirmininkas.

Taip pat yra viešosios įstaigos „Atvira visuomenė ir jos draugai“ bei visuomeninės organizacijos „Liberalios reformos“ steigėjas, Klaipėdos „Rotoract“ klubo garbės narys. Nuo 2004 m. Klaipėdos dviračių sporto federacijos prezidentas.

## Korupcijos skandalas

2016 m. gegužės 12 d. Specialiųjų tyrimų tarnyba (STT) paskelbė, kad pradėjo ikiteisminį tyrimą dėl įtariamo E. Masiulio kyšininkavimo, papirkimo ir prekybos poveikiu stambiu mastu. Politiko namuose buvo rasta 250 tūkst. eurų. Tą pačią dieną E. Masiulis paskelbė, kad atsistatydina iš Lietuvos Respublikos liberalų sąjūdžio pirmininko pareigų ir traukiasi iš partijos, taip pat atsisako Seimo nario mandato. Kitą dieną Vilniaus miesto apylinkės teismas leido 20 dienų suimti kyšio E. Masiuliui davimu įtariamą R. Kurlianskį – jis įkalintas Lukiškių tardymo izoliatoriuje. Atsižvelgdama į E. Masiulio prašymą VRK jo Seimo nario mandatą panaikino nuo 2016 m. gegužės 20 d.

2022 m. balandžio 19 d. Vilniaus apygardos teismas išteisino E. Masiulį ir kitus kaltinamuosius „MG grupės“ politinės korupcijos byloje. Tačiau tiek prokuroras, tiek E. Masiulis nuosprendį apskundė. 2023 m. lapkričio 22 d. jis buvo apeliacinio teismo nuteistas dėl kyšininkavimo, prekybos poveikiu ir neteisėto praturtėjimo. Jam skirta 5 metų ir 6 mėnesių laisvės atėmimo bausmė. 2024 m. spalio 24. d. Aukščiausiasis Teismas galutiniu ir neskundžiamu sprendimu paliko galioti apkaltinamąjį nuosprendį.

## Šeima

Žmona – Simona Masiulienė, – buvusi E. Masiulio patarėja. Buvusi žmona – Ieva Masiulienė, – archeologė. Vaikai – Vilius ir Elzė.

## Nuorodos
* 2008 m. Lietuvos Respublikos Seimo rinkimai.

## Išnašos

|-
Dangutė Mikutienė

**Dangutė Dragelytė-Mikutienė** (g. 1966 m. rugpjūčio 6 d. Pilkėnuose) – režisierė, Lietuvos politinė bei visuomenės veikėja, LR Seimo narė.

## Biografija
1984 m. baigė Panevėžio Juozo Balčikonio vidurinę mokyklą. 1981–1984 m. neakivaizdiniu būdu studijavo Maskvos liaudies menų universitete. 1984–1988 m. studijavo Lietuvos valstybinės konservatorijos Klaipėdos Teatro fakultete ir įgijo režisierės specialybę. 1993 m. baigė parapsichologijos kursus tarptautiniame centre „Atlanta“. 2000–2007 m. studijavo Mykolo Romerio universiteto viešojo administravimo magistrantūroje.

1988–1999 m. Trakų kultūros rūmų renginių organizatorė. 1999–2000 m. Seimo narės Vidos Stasiūnaitės padėjėja-sekretorė.

2000–2016 m. Seimo narė, Sveikatos reikalų komiteto pirmininkė. 

2000–2003 m. Trakų rajono savivaldybės tarybos narė. 

2018–2020 m. Lietuvos vaistinių asociacijos direktorė. 

2022–2026  m. Trakų ligoninės direktorė.

1998–2004 m. Naujosios sąjungos (socialliberalų) narė. 2005–2016 m. Darbo partijos narė.

Trakų rajono verslininkų asociacijos pirmininkė, Lietuvos verslo darbdavių konfederacijos Trakų filialo tarybos pirmininkė, Lietuvos odontologų rūmų garbės narė.

Vyras Julius, sūnus Narimantas, duktė Ringailė.

## Šaltiniai
Jonas Lionginas

**Jonas Lionginas** (g. 1956 m. gegužės 16 d. Vilniuje) – ekonomistas, Lietuvos politinis bei visuomenės veikėjas.

## Biografija

1971 m. baigė Vilniaus 21-osios vidurinės mokyklos aštuonias klases ir įstojo į Vilniaus elektromechanikos technikumą, kurį su pagyrimu baigė 1975 m., įgijo techniko-matematiko programuotojo specialybę. 1980 m. baigė Vilniaus universiteto Ekonominės kibernetikos ir finansų fakultetą, įgijo ekonomisto specialybę. Stažavosi Švedijoje, Danijoje, Austrijoje.

1983–1999 m. Finansų ministerijos vyriausiasis inspektorius, skyriaus viršininkas, Valstybės pajamų valdybos viršininko pavaduotojas, Valstybinės mokesčių inspekcijos viršininkas, ministerijos sekretorius-Tarptautinio departamento direktorius, ministerijos sekretorius. 1995–1998 m. Lietuvos vystymo banko direktorių tarybos pirmininkas. 1996–1999 m. Lietuvos žemės ūkio banko tarybos pirmininkas. 1998–1999 m. Lietuvos nacionalinės vertybinių popierių biržos tarybos pirmininko pavaduotojas.

1999 m. birželio-spalio mėn. devintosios Vyriausybės finansų ministras, 2000–2001 m. vienuoliktosios Vyriausybės finansų ministras. 2000 m. kovo-lapkričio mėn. Vilniaus miesto savivaldybės tarybos narys, buvo išrinktas ir 2003 m., bet mandato atsisakė. 2000–2008 m. Seimo narys.

1996 m. Tėvynės sąjungos narys, 1999–2002 m. Lietuvos liberalų sąjungos narys, 2002–2003 m. Liberalų demokratų partijos narys, 2004 m. Darbo partijos narys, 2006 m. Pilietinės demokratijos partijos narys.

2008–2016 m. Seimo leidyklos „Valstybės žinios“ direktorius.

Žmona Rima, dukterys Eglė, Lina.

## Kita
2008 m. sausio mėnesį Lietuvos žinių interviu su J. Lionginu žurnalistė Jurga Tvaskienė pasiteiravo dėl šio nuolatinės „politinės migracijos“. 2001 m. po liberalų skilimo kuriantis Liberalų demokratų partijai J. Lionginas sakė: „Jau buvau vienos partijos narys ir nusprendžiau, kad tai paskutinė partija mano gyvenime“.

Po šio pareiškimo J. Lionginas tapo R. Pakso vadovaujamos partijos Tvarka ir teisingumas nariu. Per apkaltos R. Paksui procesą užsiminė apie grįžimą pas liberalus, tačiau pateko į seimą būdamas V. Uspaskicho vadovaujamos Darbo Partijos nariu. Vėliau sekė perėjimas į V. Muntiano Pilietinės demokratijos partiją ir atitinkamai socialdemokratų partiją.

|-

## Nuorodos
* 2008 m. Lietuvos Respublikos Seimo rinkimai.

## Išnašos
Gaureliai

**Gaureliai** – gatvinis kaimas Ignalinos rajono savivaldybėje, 6,5 km į pietus nuo Ignalinos, 3 km į pietvakarius nuo Kazokinės. Už 2 km į rytus telkšo Vajuonio ežeras, visai šalia kaimo – Aukštaitijos nacionalinis parkas.

## Etimologija
Pavadinimas kilęs iš asmenvardžio *Gaurẽlis*.

## Istorija

XIX a. pab. kaimas pateko į Švenčionių apskrities Zablatiškės valsčių.

1917 m. vokiečių kariškiai virdamiesi valgį sukėlė gaisrą. Sudegė pusė kaimo, kuri vėliau buvo atstatyta. Seniausiai išlikusiai pirkiai – per šimtą metų. Naujausios sodybos pastatytos apie 1954 m. Sodybų planai padriki, pastatų tipai: pirkia, klojimas, tvartas, pirtelė, rūsys.

## Gyventojai

## Šaltiniai
Janė Narvilienė

**Janė Narvilienė** (1945 m. rugsėjo 20 d. Čepiejuose, Dūkšto valsčiuje – 2022 m. vasario 3 d. Kretingoje) – pedagogė, Lietuvos politikos bei visuomenės veikėja.

## Biografija

1964 m. baigė Vilniaus 7–ąją darbo jaunimo vidurinę mokyklą. 1975 m. baigė Vilniaus pedagoginį institutą ir įgijo rusų kalbos ir literatūros mokytojo specialybę.

1965 m. laikraščio „Sovietskaja Litva“ redakcijos darbuotoja. 1966–2000 m. Kretingos 1-osios ir 2-osios vidurinių mokyklų mokytoja, Kretingos žemės ūkio technikumo dėstytoja. Nuo 1980 m. Lietuvos radijo ir televizijos komiteto Informacijos redakcijos Kretingos rajono atsakingoji redaktorė, Kretingos kabelinės televizijos redaktorė, uždarosios akcinės bendrovės „5 kanalas“ direktorė. 1996–2000 m. uždarosios akcinės bendrovės „Vakarų Lietuvos televizija“ direktorė.

1997–2000 m. ir 2000 m. iki spalio mėn. Kretingos rajono savivaldybės tarybos narė. 2000–2004 m. Seimo narė, Švietimo, mokslo ir kultūros komiteto pirmininko pavaduotoja. 2002 m. išrinkta Kretingos rajono savivaldybės tarybos nare mandato atsisakė. 2005 m. Lietuvos radijos ir televizijos komisijos narė. 2005 m. Narkotikų kontrolės departamento direktorės pavaduotoja.

1994 m. Naujosios demokratijos partijos narė, šios partijos pirmininkės pavaduotoja, Kretingos skyriaus pirmininkė. Nuo 2003 m. Lietuvos socialdemokratų partijos narė.

Duktė Renata Bumbulienė.

## Nuorodos
* 2008 m. Lietuvos Respublikos Seimo rinkimai.

## Išnašos
Panic Prevention

**Panic Prevention** yra debiutinis anglų atlikėjo Jamie T albumas, išleistas sausio 29 d. Singlai: „Sheila“, „If You Got The Money“ ir naujausias „Calm Down Dearest“. Beje, ateityje ketinama išleisti ir „Salvador“.

## Albumo dainos
#„Brand New Bass Guitar“ (Jamie T) – 2:08 
#„Salvador“ (Jamie T/Ben 'Bones' Coupland) – 3:32 
#„Calm Down Dearest“ (Jamie T) – 4:40 
#„So Lonely Was the Ballad“ (Jamie T) – 3:50 
#„Back in the Game“ (Jamie T) – 2:29 
#„Operation“ (Jamie T/Ben 'Bones' Coupland) – 5:48 
#„Sheila“ (Jamie T/John Betjeman/Jim Parker) – 4:19 
#„Pacemaker“ (Jamie T) – 3:26 
#„Dry Off Your Cheeks“ (Jamie T) – 5:03 
#„Ike and Tina“ (Jamie T) – 3:39 
#„If You Got The Money“ (Jamie T/Ian Lewis) – 4:04 
#„Alicia Quays“ (Jamie T) – 6:29 

## Singlai iš albumo

## Sheila

**Sheila** - debiutinis anglų atlikėjo singlas ir 7 daina jo debiutiniame albume *Panic Prevention*. Jungtinės Karalystės perkamiausių singlų tope daina pasiekė 22 vietą.

## Albumo apžvalgos
* NME.com 
* Rocklouder.co.uk
Taku Iwasaki

**Taku Ivasakis** (, g. 1968 m. sausio 21 d.) – japonų kompozitorius, gimęs Tokijuje, Japonijoje. Išgarsėjo kurdamas muziką animė filmams.

## Darbai

Taku Iwasaki sukūrė muziką šiems anime:
* 009-1
* Angel Heart
* Binchō-tan
* Black Cat
* GetBackers
* Gin-iro no kami no Agito
* Go! Go! Itsutsugo Land
* Kekkaishi
* Now and Then, Here and There
* Ōban Star-Racers''
* Read or Die
* R.O.D the TV
* Rurouni Kenshin
* Sadamitsu the Destroyer
* Witch Hunter Robin
* Yakitate!! Japan
* Kuroshitsuji
* Yokohama Kaidashi Kikou ~Quiet Country Cafe~

## Nuorodos
* www.animenewsnetwork apie Taku Iwasaki
* IMDB apie Taku Iwasaki
Vladimiras Orechovas

**Vladimiras Orechovas** (g. 1956 m. sausio 21 d. Rostovo srities Kamensko-Šachtinsko rajone, Nižniaja Pichovka kaime) – inžinierius ryšininkas, Lietuvos politinis bei visuomenės veikėjas.

## Biografija

1973 m. baigė Voronežo srities Rosošo miesto 4-ąją vidurinę mokyklą, 1978 m. – Leningrado elektrotechnikos ryšių instituto Daugiakanalio elektrinio ryšio fakultetą, inžinierius – ryšininkas.

1978–1984 m. Lietuvos ryšių statybos tresto Statybos montavimo valdybos inžinierius montuotojas, darbų vykdytojas, tolimojo ryšio grupės vadovas. 1984–1987 m. Mongolijos Liaudies Respublikos Darchano miesto Bendrastatybinio tresto Nr.1 ryšių skyriaus viršininkas. 1987 m. Lietuvos ryšių statybos tresto gamybinio techninio skyriaus viršininkas. 1988–1992 m. Kauno miesto ryšių susivienijimo technikos direktorius. 1992–1997 m. Valstybinės įmonės „Lietuvos telekomas“ Investicijų plėtojimo skyriaus direktorius. 1997–1998 m. UAB „TELPRA“ strategijos ir investicijų direktorius. 1998–2000 m. BĮ UAB „Inovacinė firma Savel“ generalinis direktorius, UAB „Dujotiekana“ akcininkas.

2000–2008 m. Seimo narys.

1974–1978 m. Leningrado elektrotechnikos ryšių instituto profesinės sąjungos komiteto prezidiumo narys, komiteto pirmininkas. 1980–1984 m. disko klubo „Ramunė“ vadovas. 1999–2004 m. Lietuvos rusų sąjungos narys, 2004 m. Darbo partijos narys, 2006 m. Pilietinės demokratijos partijos narys.

Žmona Stanislava, dukterys Ksenija, Aliona.

## Nuorodos
* 2008 m. Lietuvos Respublikos Seimo rinkimai.

## Išnašos
2006 m. Jungtinės Karalystės albumų Top 40

Čia yra sąrašas 40-ies perkamiausių albumų Jungtinėje Karalystėje 2006 m., sudarytas oficialios JK topų kompanijos (*The Official [[UK]] Charts Company*).

## Taip pat skaitykite
* 2006 m. Jungtinės Karalystės singlų Top 40
* UK Singles Chart

## Nuorodos
* [[JK] topų kompanijos svetainė]
* [Perkamiausių albumų sąrašas [BBC] Radio 1 svetainėje]
Alvydas Ramanauskas

**Alvydas Ramanauskas** (g. 1955 m. kovo 31 d. Midučiuose, Zarasų raj.) – inžinierius mechanikas, Lietuvos politinis veikėjas.

## Biografija

Iki 1969 m. mokėsi Zarasų rajono Dusetų Kazio Būgos vidurinėje mokykloje, 1973 m. baigė Utenos miesto 2–ąją vidurinę mokyklą. 1978 m. baigė Vilniaus inžinerinį statybos institutą, įgijo statybos ir kelių mašinų bei įrengimų inžinieriaus – mechaniko specialybę.

1978–1983 m. Ukmergės gelžbetoninių konstrukcijų gamyklos mechanikas, vyriausiasis mechanikas, vyriausiojo inžinieriaus pavaduotojas. 1983–1993 m. akcinės bendrovės „Ukmergės pieninė“ vyriausiasis inžinierius. 1993–2000 m. Lietuvos pienininkų asociacijos „Pieno centras“ prezidentas.

2000–2004 m. ir 2007–2008 m. Seimo narys, 2001–2004 m. Seimo Naujosios sąjungos (socialliberalų) frakcijos seniūnas. 2005–2007 m. Nacionalinės mokėjimo agentūros departamento direktoriaus pavaduotojas.

Nuo 2000 m. Naujosios sąjungos (socialliberalų) narys. Žmona Rima, dukterys Ieva, Jovita ir Jūratė.

## Nuorodos
* 2008 m. Lietuvos Respublikos Seimo rinkimai.

## Išnašos
Aleksander Poplavski

**Aleksander Poplavski** (1955 m. vasario 26 d. Vilniuje – 2019 m. gegužės 31 d. Vilniuje) – gydytojas epidemiologas, Lietuvos politinis bei visuomenės veikėjas.

## Biografija

1973 m. baigė Vilniaus 19–ąją vidurinę mokyklą. 1979 m. baigė Vilniaus universiteto Medicinos fakultetą, įgijo sanitarijos gydytojo specialybę.

1979–1986 m. Šilutės sanitarijos epidemiologijos stoties Epidemiologijos skyriaus vedėjas, 1986–1987 m. Vilniaus rajono sanitarijos epidemiologijos stoties sanitarijos gydytojas. 1987–1990 m. profsąjungų centrinio komiteto gydytojas patikėtinis. Reorganizavus profsąjungas, perkeltas dirbti gydytoju instruktoriumi į Vyriausiąją valstybinio socialinio draudimo valdybą. 1990–1993 m. Respublikinio specializuoto higienos centro gydytojas epidemiologas. Nuo 1993 m. pradėjo savo verslą vadovavo uždarajai akcinei bendrovei „Alvolda“. 2000–2004 m. Seimo narys.

1998–2003 m. Naujosios sąjungos (socialliberalų) narys, šios sąjungos Tarybos narys, nuo 2000 m. Naujosios sąjungos Lenkų pakomitečio pirmininkas. Nuo 2003 m. Liberalų demokratų partijos narys.

2000–2003 m. Vilniaus miesto savivaldybės tarybos narys, išrinktas ir 2002 m. bet mandato atsisakė. 

2005 m. gruodžio 5 d. Vilniaus miesto pirmasis apylinkės teismas A. Poplavskį nuteisė viešaisiais darbais už smurtą šeimoje (dėl žmonos sumušimo).

Vaikai: Alina, Edgaras Aleksandras, Tomas, Elžbieta.

## Šaltiniai
Klemensas Rimšelis

**Klemensas Rimšelis** (g. 1958 m. rugpjūčio 4 d. Kaune) – inžinierius, Lietuvos ir Kauno miesto politinis bei visuomenės veikėjas.

## Biografija

1976 m. baigė Kauno Salomėjos Nėries vidurinę mokyklą. 1982 m. baigė Kauno politechnikos instituto Mechanikos fakultetą, įgijo tiksliosios mechanikos inžinieriaus specialybę. 1993 m. ir 1997 m. stažavosi JAV, 1994 m. Nyderlanduose.

1982–1984 m. Kauno elektromechanikos gamyklos „Elektra“ inžinierius technologas, 1984–1990 m. Kauno politechnikos instituto mokslinio tiriamojo centro „Vibrotechnika“ mokslinis bendradarbis. 1994–1996 m. Vyriausybės sudarytų įstatymų rengimo darbo grupių narys, akcinės bendrovės „Prekybos bazė Urmas“ direktoriaus pavaduotojas. 2000–2004 m. Seimo narys, 2000–2001 m. Seimo Valstybės valdymo ir savivaldybių komiteto pirmininkas, vėliau pavaduotojas. 2010–2014 m. Kūno kultūros ir sporto departamento generalinis direktorius. Nuo 2015 m. Valstybės dokumentų technologinės apsaugos tarnybos direktorius.

1988–1989 m. Lietuvos persitvarkymo sąjūdžio Kauno iniciatyvinės grupės, vėliau tarybos narys. Nuo 1994 m. Lietuvos liberalų sąjungos narys, 1996–1999 m. šios sąjungos pirmininko pavaduotojas. 2003 m. Liberalų ir centro sąjungos valdybos narys, Kauno skyriaus pirmininkas. 2004–2010 m. Lietuvos liberalų ir centro sąjungos atsakingasis sekretorius.

1990–1992 m. Kauno miesto tarybos deputatas, tarybos prezidiumo sekretorius, 1992 m. Kauno miesto savivaldybės tarybos pirmininko pavaduotojas. 1995–1997 m. Kauno miesto savivaldybės tarybos narys, savivaldybės valdybos narys, Miesto plėtros komiteto pirmininkas. 1994–1997 m. Lietuvos Respublikos savivaldybių delegacijos vadovas Europos Tarybos vietinių ir regioninių valdžios institucijų kongrese bei šio kongreso Nuolatinio komiteto bei darbo grupių narys. 2000 m. kovo – lapkričio mėn. Kauno miesto savivaldybės tarybos narys.

11 išradimų, iš jų 3 užpatentuoti Vakaruose ir pasaulinėje išradimų parodoje „Expo-85“ apdovanoti aukso medaliu, bendraautoris. Vokietijos inžinierių sąjungos, Lietuvos ir Švedijos draugijos, Kinologų draugijos narys. Žmona Jolanta, sūnūs Kasparas, Adomas.

## Nuorodos
* 2008 m. Lietuvos Respublikos Seimo rinkimai.

## Išnašos
Žvelsa

**Žvelsa** – Lietuvos upė, kairysis Minijos intakas. Ilgis 38 km, baseino plotas 144 km². Prasideda Rietavo savivaldybėje, Dausynų miške, Aukštojo tyro telmologiniame draustinyje, 5 km į šiaurės rytus nuo Endriejavo. Teka į vakarus miškingomis vietovėmis Plungės ir Klaipėdos rajonų teritorijomis, labai vingiuoja. Įteka į Miniją 62 km nuo jos žiočių, ties Žvelsėnais.

Intakai:
* dešinieji – Žiogupalis, Rubežupis, Gervupis, Trumpė;
* kairieji – Apšriuotis, Drūktis.

Vidutinis nuolydis – 268 cm/km. Upės aukštupys patenka į Ablingos geomorfologinį draustinį, žemupys – į Minijos senslėnio kraštovaizdžio draustinį. Gyvenvietės prie Žvelsos: Pažvelsis, Didieji Mostaičiai, Tilvikai, Jurjonai, Lapiai, Žvelsėnai.

Upėvardis siejamas su žodžiais *žvilti* („blizgėti“), *žvilus* („žvilgantis“), nors galima sieti ir su *žvalus* („gyvas, vikrus“; plg.  „varyti, versti, volioti“).

## Šaltiniai
Federalinė vyriausybinio ryšio bei informacijos agentūra

**Federalinė vyriausybinio ryšio bei informacijos agentūra prie Rusijos Federacijos Prezidento** (**FAPSI**; rusų k. *Федеральное агентство правительственной связи и информации при Президенте Российской Федерации, ФАПСИ*) – Rusijos radioelektroninės žvalgybos ir vyriausybinio ryšio tarnyba, įsteigta skaidant KGB 1991 m. ir apjungus Aštuntosios bei Pirmosios vyriausiosios valdybos, šešioliktos valdybos skyrius.

2003 m. vykdant specialiųjų tarnybų reformą, panaikinta Vladimir Putin įsakymu. FAPSI padaliniai buvo integruoti į FSB Informacijos rinkimo sritį (Specialiojo ryšio bei informacijos tarnyba, *Служба специальной связи и информации, Спецсвязь России*), tarnyba priskirta Federalinei apsaugos tarnybai ().

## Vadovai

**FAPSI**
* A. V. Starovoitovas (1991–1998)
* Vladislavas Petrovičius Šerstjukas (1998–1999)
* Vladimiras Georgijevičius Matykhinas (1999–2003) – kriptografijos bei duomenų saugumo specialistas.

**([[FSO]])**
* Yu. P. Kornevas (2003–2005).

## Nuorodos, šaltiniai
* agentura.ru apie FAPSI  tinklalapis 
* FSO,FAPSI aukštosios mokyklos absolventų klubas
Viktoras Rinkevičius

**Viktoras Rinkevičius** (g. 1950 m. kovo 11 d. Inturkėje, Molėtų rajonas) – inžinierius, Lietuvos ir Biržų rajono savivaldybės politinis bei visuomenės veikėjas.

## Biografija
1965 m. baigė Pasvalio rajono Grūžių aštuonmetę mokyklą, 1969 m. – Pasvalio rajono Joniškėlio žemės ūkio technikumą ir įgijo techniko – mechaniko specialybę. 1982 m. baigė Lietuvos žemės ūkio akademijos Žemės ūkio mechanizacijos fakulteto Neakivaizdinį skyrių ir įgijo inžinieriaus – mechaniko specialybę.

1969–1971 m. tarnavo armijoje. 1971–1973 m. Joniškėlio žemės ūkio technikumo mechanikas, 1973–1978 m. Pasvalio rajono Sabonių kolūkio vyr. inžinierius – mechanikas. 1978–1980 m. Pasvalio rajono susivienijimo „Žemės ūkio technika“ valdytojo pavaduotojas, 1980–1985 m. Biržų rajono susivienijimo „Žemės ūkio technika“ valdytojas. 1985–1986 m. Biržų rajono žemės ūkio valdybos viršininkas, 1986–1989 m. Biržų rajono agropramoninio susivienijimo pirmininkas. 1989–1990 m. Biržų rajono vykdomojo komiteto pirmininkas, 1990–1991 m. Biržų rajono valdytojo pavaduotojas, Žemės ūkio skyriaus viršininkas.

1992–2000 m. ir 2005–2016 m. uždarosios akcinės bendrovės „Biržų žemtiekimas“ direktorius, valdybos narys. Nuo 2021 m. uždarosios akcinės bendrovės „Litas 1“ direktorius.

2000–2008 m. ir 2016–2020 m. Seimo narys.

Nuo 1990 m. Lietuvos valstiečių partijos narys, nuo 2001 m. Lietuvos valstiečių liaudininkų sąjungos pirmininko pavaduotojas.

1997–2003 m. ir 2007–2016 m. Biržų rajono savivaldybės tarybos narys.

Lietuvos žemės ūkio rūmų narys, Lietuvos žemės ūkio technikos asociacijos prezidiumo narys.

Žmona Birutė, sūnūs Ričardas, Robertas.

## Šaltiniai
Tarybų Sąjungos specialiosios tarnybos

**Tarybų Sąjungos specialiosios tarnybos** pradėtos kurti 1934 m. Iš pradžių jos buvo pavaldžios vidaus reikalų institucijoms, vėliau atsirado specializuotos (pvz., karinės žvalgybos tarnybos), netgi asmeninės specialiosios tarnybos.

## Tarnybos

## Lietuvoje

## Papildomam skaitymui
* Aleksandras Kokurinas „SSRS NKGB–MGB struktūra“, „Genocidas ir rezistencija“, 1997, 2, p. 46–51 http://genocid.lt/Leidyba/2/aleksand.htm
Nerva

**Markas Kokcėjus Nerva** (; 30 m. lapkričio 8 d. arba 35 m. – 98 m. sausio 27 d.) – Romos imperatorius 96–98 m. Jis buvo pirmasis imperatorius, išsirinkęs įpėdinį pagal sugebėjimus ir potencialą, o ne giminystės ryšius. Tai lėmė imperatorių virtinę, vadinamą „penkiais gerais imperatoriais“.

## Ankstyvasis gyvenimas

Markas Kokcėjus Nerva buvo labiau vienas iš Italijos kilmingųjų, o ne Romos elito narys. Tuo jis panašus į Vespasianą, Flavijų dinastijos įkūrėją. Nerva gimė Narnuose, Umbrija, 50 mylių nuo Romos 35 m. lapkričio 8 d.

Jo šeimos nariai užėmė aukštus postus, o prosenelis buvo konsulu 36 m. pr. m. e. ir buvo imperatoriaus palydoje tuo metu, kai gimė Nerva. Jis buvo susijęs su Julijaus-Klaudijaus dinastija, nes jo dėdė Oktavijus Lenas vedė Rubeliją Basą, kurios prosenelis buvo Tiberijus.

Nerva buvo pirmasis iš penkių gerų imperatorių ir paskutinis imperatorius, kurio šeima ir gimimo vieta buvo Italijoje. Jis nesiekė įprastos administracinės karjeros, nors buvo konsulu su Vespasianu 71 m. ir Domicijanu 90 m.

## Imperatorius

Po sėkmingo pasikėsinimo į Domicianą 96 m., užbaigusio jo valdymo terorą, Nerva tapo imperatoriumi 96 m. rugsėjo 18 d. *Fasti Ostienses* rašoma „keturiolika dienų iki spalio pradžios: Domicianas nužudomas. Tą pačią dieną Nerva paskelbiamas imperatoriumi.“ Pagal Kasijų Dio į jį kreipėsi sąmokslininkai, nužudę Domicianą, nes jis buvo senas (61 m.) ir bevaikis, t. y., saugi rankų pora. Tai lėmė ir tai, kad jo gyvenimas buvo pavojuje dėl Domiciano.

Po tapimo imperatoriumi jis pakeitė imperijos politiką: paleido kalintus už maištą, uždraudė būsimus persekiojimus už maištą, suteikė amnestiją daugumai ištremtų Domiciano, sugrąžino konfiskuotą turtą ir įvedė senatą į savo valdymą. Jis tikriausiai tai darė, kad išliktų santykinai populiarus (ir todėl gyvas), bet tai ne visiškai jam padėjo. Parama Domicianui armijoje liko stipri ir 97 m. lapkritį pretorionų gvardija užėmė imperatoriaus rūmus ant Palatino kalvos ir paėmė Nervą įkaitu. Jis buvo priverstas patenkinti jų reikalavimus, sutiko perduoti atsakingus už Domiciano mirtį ir netgi pasakė kalbą, kurioj dėkojo maištaujantiems pretorionams. Petronijus ir Partenijus, pretorionų kaltinami dėl Domiciano nužudymo, buvo užmušti. Nerva nenukentėjo, bet jo autoritetas buvo sugriautas. Jis neturėjo savo vaikų, bet surado sprendimą: įvaikinti ką nors, kas turi armijos ir žmonių paramą. Jis pasirinko Trajaną, armijų vadą germanų pasienyje, kad sutvirtintų savo paties valdžią. Kasperijus Elianas, pretorionų prefektas, atsakingas už maištą prieš Nervą, valdant Trajanui buvo nuteistas mirties bausme.

*Epitome de Caesaribus* praneša, kad Nerva pradėjo karščiuoti ir greit mirė. Šv. Jeronimas mano, kad jis mirė Salustijaus soduose Romoje. Greitai jis buvo Senato sudievintas, o jo pelenai padėti į Augusto mauzoliejų. Jo laidojimo dieną buvo saulės užtemimas.

## Išnašos
Eimundas Savickas

**Eimundas Savickas** (g. 1957 m. kovo 26 d. Vilkaviškyje) – Lietuvos ūkio, politinis bei visuomenės veikėjas.

## Biografija

1976 m. baigė Kauno 32–ąją vidurinę mokyklą. 1982 m. baigė Kauno politechnikos institutą ir įgijo inžinieriaus statybininko specialybę.

1982 m. Kauno karinio dalinio Nr. 65426 (tankų remonto gamykla), vėliau UAB| „Magnalis“ meistras, inžinierius. 1995 m. akcininkų išrinktas gamyklos „Magnalis“ generaliniu direktoriumi.

Autobusų gamybos Lietuvoje iniciatorius. 1997 m. uždaroji akcinė bendrovė „Magnalis“ laimėjo Vyriausybės paskelbtą tarptautinį autobusų surinkimo konkursą ir 1998 m. jam vadovaujant ši bendrovė pradėjo autobusų „Renault–Karosa“ surinkimą.

Nuo 1999 m. Lietuvos liberalų sąjungos narys, nuo 2003 m. Lietuvos liberalų demokratų partijos narys. 2000–2004 m. Seimo narys. 2003 m. išrinktas Kauno miesto savivaldybės tarybos nariu, bet mandato atsisakė. Žmona Kristina, sūnūs Vytautas ir Simonas.

## Išnašos
Lubianka

**Lubianka** () – pastatas Maskvoje, 1920–1991 m. RTFSR ir TSRS specialiųjų tarnybų (KGB) centrinis kalėjimas, archyvas. Šiuo metu priklauso FSB. Pastato adresas – Lubianskaja ploščiad Nr. 2, priešais metro stotį *Lubianka* (anksčiau *Dzeržinskaja*).

## Istorija
Namas pastatytas XIX pabaigoje. 1918 m. pastatas buvo sovietų valdžios nacionalizuotas. 1984 m. pastate buvo įkurtas slaptųjų tarnybų muziejus, kuriame dokumentuota užsienio žvalgybos didvyrių veikla.

## Politiniai kaliniai Lubiankoje

* Tichonas, Rusų stačiatikių bažnyčios patriarchas (1923)
* Levas Kamenevas, bolševikų revoliucionierius (1934)
* Michailas Tuchačevskis, tarybų karininkas (1937)
* Nikolajus Bucharinas, bolševikų revoliucionierius (1937)
* Vladislavas Andersas, lenkų generolas (1939)
* Izaokas Babelis, rusų rašytojas (1939)
* Salomonas Bregmanas, RSSFR vicepremjeras (1952)

## Nuorodos
* Iš agentura.ru  
* Istorija
Romanas Algimantas Sedlickas

**Romanas Algimantas Sedlickas** (g. 1942 m. liepos 23 d. Vievyje) – advokatas, JAV lietuvių ir Lietuvos politinis bei visuomenės veikėjas.

## Biografija

Tėvas prieš karą tarnavo Lietuvos policijoje, o karo metais dalyvavo įvairiose Lietuvoje vykusiose akcijose, todėl 1944 m. šeima buvo priversta trauktis į Vokietiją. Mokyklą lankyti pradėjo Vokietijoje, mokslus tęsė Jungtinėse Amerikos Valstijose ir 1960 m. Ročesteryje (Niujorko valstijoje) baigė Aqvinas institutą. 1964 m. baigė Niujorko Fordhamo universitetą ir įgijo filosofo specialybę. 1967 m. Niujorko valstijos Bafalo universitete apgynė teisės mokslų daktaro disertaciją.

Baigęs mokslus tarnavo JAV karinėse oro pajėgose Vietname. Šios tarnybos metu buvo apdovanotas bronzinės žvaigždės Bronze Star Medal  ordinu. Vėliau pradėjo advokato karjerą, specializavosi baudžiamosios ir verslo teisės srityse, konsultavo įmonių steigimo, jų veiklos organizavimo ir tarptautinių sandėrių sudarymo klausimais. Kartu dirbo mokslinį darbą politinės filosofijos ir ekonomikos mokslų srityje.

Į Lietuvą sugrįžo 1991 m., Lietuvoje konsultavo privačius asmenis, firmas ir valstybės pareigūnus tarptautinės ir verslo teisės bei autorinių teisių klausimais, dirbo Lietuvos mokslų akademijos Puslaidininkių fizikos instituto konsultantu ryšiams su užsieniu. 2000–2004 m. Seimo narys. 2003 m. buvo išrinktas Kauno miesto savivaldybės tarybos nariu, bet mandato atsisakė.

Žurnalistų ir leidėjų etikos komisijos narys. Dalyvavo Kėdainių Skrydžių mokymo centro, užsiimančio sportine aviacija, veikloje.
Nuo 1999 m. Lietuvos liberalų sąjungos narys, 2003 m. Liberalų ir Centro Sąjungos narys.

## Bibliografija

* War in Chechnia. (bendraautoris Stasys Knezys). Texas A&M University Press, 1999 m.

## Šaltiniai
Šventė

**Šventė** – socialinis susirinkimas, skirtas švęsti ir ilsėtis. Šventės būna labai įvairios, priklausomai nuo rengėjų, aplinkybių, kuriomis į jas atvyksta žmonės. Svarbiausia švenčių misija – telkti visuomenę, valstybės piliečius ir įvairių kolektyvų atstovus.

Šventės suteikia daug įvairiarūšių bendravimo galimybių, priklausomai nuo šventės aplinkybių gali užsimegzti įvairūs ilgalaikiai socialiniai ryšiai.

## Švenčių rūšys
Šventės gali būti skirstomos į keletą rūšių:

* **Religinės šventės** – susijusios su religija, dažnai švenčiamos pagal tradicinį kalendorių. Tokioms priklauso krikščioniškosios šventės, islamo šventės, budistinės šventės, tradicinės kinų šventės, pagoniškosios šventės ir kt. Neretai toje pačioje valstybėje esant keliems religiniams sluoksniams, yra švenčiamos kelių tradicijų šventės.
* **Nacionalinės šventės** – susiję su konkrečios valstybės istorija, visuomene, žymi svarbius įvykius, pagerbia tam tikrus visuomenės sluoksnius. Tarp jų dažniausiai būna pagrindinė – Nacionalinė diena, dažniausiai pamininti valstybės nepriklausomybę ar įkūrimą.
* **Tarptautinės šventės** – švenčiamos daugelyje pasaulio šalių, nereliginio pobūdžio šventės. Tai – tarptautinė moters diena, motinos diena, tarptautinė darbo diena ir kitos. Tarp jų yra daug profesinių švenčių.
* **Šeimos šventės** – susiję su žmogaus gyvenimo ciklu ir žymi svarbiausius ritualus. Tai gimimas, krikštynos, iniciacija, vestuvės, laidotuvės ir pan.

Visos šventės gali būti valstybinės (oficialios) ir neoficialios. Pirmuoju atveju jos yra valstybės oficialiai pripažintos ir sutampa su nedarbo diena.

## Lietuvoje
Lietuvoje seniausios šventės – astronominės ir kalendorinio ciklo šventės. Valstybines šventes nustato Lietuvos Respublikos įstatymai.

## Šaltiniai

## Taip pat skaitykite

* Sąrašas:Lietuvos šventės
* Sąrašas:Latvijos šventės
Alvydas Sadeckas

**Alvydas Sadeckas** (g. 1949 m. gegužės 12 d. Vilniuje) – Lietuvos visuomenės veikėjas, 2000 - 2008 m. Seimo narys, Lietuvos policijos komisaras, verslininkas.

## Biografija
1966 m. baigė Vilniaus 23-ąją vidurinę mokyklą, 1971 m. baigė Vilniaus valstybinį universitetą, įgijo ekonominės kibernetikos specialybę.

1970–1975 m. LLKJS CK darbuotojas, 1975–1991 m. LSSR (nuo 1990 m. Lietuvos Respublikos) vidaus reikalų ministerijos Kriminalinės paieškos valdybos poskyrio, skyriaus viršininkas, 6-ojo (kovos su organizuotu nusikalstamumu) skyriaus viršininkas, Lietuvos kriminalinės policijos vyriausiasis komisaras, pulkininkas. 

1991-1992 m. Lietuvos policijos akademijos dėstytojas. 1993 m. prezidento Algirdo Mykolo Brazausko patarėjas nacionalinio saugumo klausimais. 1994 m. Lietuvos valstybinio komercinio banko Vindikacijos skyriaus viršininkas. 1994–2000 m. UAB „Ekskomisarų biuras“ viceprezidentas.

2000–2008 m. Seimo narys, 2000-2006 m., 2008 m. Nacionalinio saugumo ir gynybos komiteto pirmininkas.

2004 m. apdovanotas ordino „Už nuopelnus Lietuvai“ Komandoro kryžiumi.

Žmona Ilona (1953-2012), sūnus Alius.

## Šaltiniai
Specnaz

**GRU SpecNaz** ( – santrumpa, žyminti spec. dalinius, ) – TSRS bei Rusijos specialieji daliniai, pavaldūs GRU tarnybai. Paskirtis – žvalgyba, asimetrinis karas, kova su terorizmu. Daliniai daug kartų panaudoti ypatingoms operacijoms TSRS teritorijoje, Rusijoje bei užsienyje.

## Nuorodos

* weaponplace.ru 
* specialoperations.com  
* Sovietų Armija ir Specnaz 
* speznas.de  
* Spezialeinheiten.net Specialiosios tarnybos
Kęstutis Skamarakas

**Kęstutis Skamarakas** (g. 1952 m. liepos 3 d. Ariogaloje, Raseinių raj.) – Lietuvos ir Raseinių rajono politinis ir visuomenės veikėjas.

## Biografija

1959–1967 m. mokėsi Ariogalos vidurinėje mokykloje, 1967–1970 m. mokėsi Kėdainių rajono Lančiūnavos tarybiniame ūkyje – technikume. 1970 m. įstojo į Tytuvėnų tarybinį ūkį – technikumą, kurį baigė 1972 m. ir įgijo zootechniko specialybę. 1972 m. buvo pašauktas į sovietinę armiją. 1975 m. įstojo į Lietuvos veterinarijos akademiją, tačiau dėl šeimyninių ir finansinių aplinkybių jos nebaigė. 1998 m. įstojo į Vilniaus Gedimino technikos universiteto Aplinkos inžinerijos fakultetą.

Iki 1990 m. dirbo žemės ūkio specialistu. 1990 m. įkūrė uždarąją akcinę bendrovę „Kirkšnovė“, vėliau K. Skamarako gamybinę komercinę firmą, bendrą Lietuvos ir Čekijos įmonę „Skava“, bendrą Lietuvos ir Lenkijos įmonę „Skawit“. 1993 m. tapo akcinių bendrovių „Mirkliai“, „Kalnujų autoservisas“ pagrindiniu akcininku. 1993–2000 m. akcinės bendrovės „Mirkliai“ generalinis direktorius.

2000 m. kovo – spalio mėn. Raseinių rajono savivaldybės tarybos narys. 2000–2004 m. Seimo narys. 2007–2011 m. Raseinių rajono savivaldybės tarybos narys, meras.

Nuo 2000 m. Naujosios sąjungos (socialliberalų) narys.

Imtynių sporto klubo prezidentas. Skaraitiškės dvaro savininkas. Žmona Danguolė, vaikai Žydrūnas, Aušra.

## Nuorodos
* 2008 m. Lietuvos Respublikos Seimo rinkimai.

## Išnašos
Fiodoras Ladyginas

**Fiodoras Ivanovičius Ladyginas** (*Фёдор Иванович Ладыгин*, 1937 m. kovo 10 d. Koročianskio rajonas, Belgorodsko sritis) – rusų karinis žvalgybininkas, generolas pulkininkas, buvęs GRU vadovas.

## Išsilavinimas

1954 m. Fiodoras Ladyginas baigė 10 klasių Charkovo mokykloje (ВВС).

1959 m. baigė Žukovo Karinių oro pajėgų inžinerinę akademiją; vėliau – Aukštuosius akademinius vadovaujančiojo personalo kursus prie RF Generalinio štabo karinės akademijos.

## Karjera

1959 m. tarnavo TSRS armijos daliniuose (НИИ РВСН).

1964–1973 m. TSRS gynybos ministerijos CNII bendradarbis.

1973 m. būdamas vyresniuoju karininku, pradėjo tarnybą GRU.

1990–1992 m. Generalinio štabo Sutarčių bei teisės valdybos viršininkas.

1992 m. rugsėjo mėn. paskirtas eiti GRU viršininko pareigas.

1997 m. gegužės mėnesį atleistas iš pareigų dėl pasitraukimo į pensiją.

1999 m. lapkričio mėn. kaip nepriklausomas kandidatas nesėkmingai kandidatavo į Rusijos Dūmos deputatus Novooskolskio rinkimų apygardos trečioje rinkiminėje apylinkėje.

## Visuomeninė veikla

Fiodoras Ladyginas yra keleto visuomeninių bei dalykinių organizacijų narys.

* Karinės žvalgybos veteranų sąjunga, viceprezidentas.
* Energetinio dialogo „Rytai-Vakarai“ instituto valdyba, narys.
* Federacijos komiteto tarptautiniais klausimais Ekspertų taryba, narys.
Valentinas Korabelnikovas

**Valentinas Vladimirovičius Korabelnikovas** (*Корабельников, Валентин Владимирович*, g. 1946 m. sausio 4 d.) – rusų karininkas, Rusijos Federacijos Armijos generalinio štabo viršininko pavaduotojas, buvęs RF GRU viršininkas, armijos generolas.

## Biografija
Gimė 1946 m. sausio 4 d. Tambovo srityje. 1969 m. baigė Minsko aukštąją inžinerinę zenitinių raketų mokyklą, 1974 m. – Frunzės vardo akademiją, 1988 m. – TSRS Generalinio štabo Akademiją.

Daugiau nei 20 m. dirbo GRU padaliniuose. 1992 m. paskirtas pirmuoju GRU viršininko pavaduotoju. Karinių veiksmų Čečėnijoje metu vyko į karo veiksmo zoną. 1999 m. gavo Rusijos prezidento B. Jelcino padėką „už indėlį sureguliuojant konfliktą Kosove“.

1997 m. gegužės mėn. ėjo GRU vadovo pareigas (pavaduodamas nuo pareigų nušalintą pirmtaką gen. plk. Fiodorą Ladyginą), tą patį mėnesį paskirtas GRU viršininku.

1997 m. rugpjūčio 20 d. paskirtas Koordinacinės tarpžinybinės RF karinio techninio bendradarbiavimo su užsienio valstybėmis klausimais tarybos nariu.

2003 m. birželio 11 d. V. Korabelnikovui suteiktas armijos generolo laipsnis.

2009 m. balandžio 14 d. atleistas iš GRU viršininko pareigų ir paleistas į atsargą. Kartu apdovanotas 3-iojo laipsnio ordinu „Už nuopelnus Tėvynei“.

Informacinės paramos priimant karinius ir karinius – politinius sprendimus sistemų specialistas. Turi spausdintų mokslinių darbų. Rusijos raketinių ir artilerijos mokslų akademijos narys korespondentas (skyrius „Techninės žvalgybos ir taikinių nurodymo priemonės“).

## Apdovanojimai
* Rusijos Federacijos Didvyris (1999 m. gruodžio 4 d.)
* 3-iojo laipsnio ordinas „Už nuopelnus Tėvynei“ (2009 m. balandžio 14 d.)
* 4-ojo laipsnio ordinas „Už nuopelnus Tėvynei“
* ordinas „Už karinius nuopelnus“
* Narsumo ordinas
* Raudonosios Žvaigždės ordinas
* medaliai

## Nuorodos
* Что такое современная армия России
Egidijus Skarbalius

**Egidijus Skarbalius** (g. 1967 m. balandžio 29 d. Klaipėdoje) – Lietuvos ir Klaipėdos rajono savivaldybės politinis bei visuomenės veikėjas, socialinių mokslų daktaras. 

## Biografija
1985 m. baigė Klaipėdos 21-ąją vidurinę mokyklą. Dešimt metų dainavo berniukų ir vyrų chore „Gintarėlis“. 1990 m. baigė Lietuvos valstybinės konservatorijos Klaipėdos fakultetą ir įgijo kultūros ir švietimo darbo organizatoriaus specialybę.

1993 m. uždarosios akcinės bendrovės „Labagera“ direktoriaus pavaduotojas, uždarosios akcinės bendrovės „Apuoli“ prezidentas. Vienas iš Klaipėdos radijo stoties „Bumsas“ steigėjų. 2000–2004 m. Seimo narys. 2016 m. Klaipėdos universitete apgynė edukologijos mokslo krypties disertaciją "Pradinės mokyklos mokytojo asmenybės tautinio kryptingumo įtaka mokinių tautiniam tapatumui". 

1989–1990 m. Lietuvos Persitvarkymo Sąjūdžio Tarybos narys. Nuo 1995 m. Lietuvos liberalų sąjungos narys. Buvo šios sąjungos Klaipėdos skyriaus tarybos narys, Klaipėdos regiono liberalų koordinatorius. Nuo 2010 m. Žemaičių partijos narys.

2003 m. buvo išrinktas Klaipėdos miesto savivaldybės tarybos nariu. 2011-2018 m. Klaipėdos rajono savivaldybės tarybos narys.

2024 m. duomenimis, buvo Klaipėdos Pauliaus Lindenau mokymo centro direktorius.

VO „Žemaitija mano“ pirmininkas, rankinio klubo „Žemaitijos dragūnas“ prezidentas, Žemaičių kultūros draugijos narys.

## Šeima

Žmona Aelita, vaikai Vismuntas, Vilius, Saulė.

## Šaltiniai